*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 16ης Ιουλίου 1985

για την αντιστοιχία των τίτλων επαγγελματικής εκπαίδευσης μεταξύ των κρατών μελών

της Ευρωπαϊκής Κοινότητας

(85/368/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 128,

τη συνθήκη απόφαση 63/266/ΕΟΚ του Συμβουλίου της 2ας Απριλίου 1963 περί θεσπίσεως των γενικών αρχών για την εφαρμογή κοινής πολιτικής επαγγελματικής κατάρτισης (1), και ιδίως την όγδοη αρχή της,

την πρόταση της Επιτροπής, όπως τροποποιήθηκε στις 17 Ιουλίου 1984,

τη γνώμη της Συνέλευσης (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η όγδοη αρχή της απόφασης 63/266/ΕΟΚ έχει ως στόχο να επιτύχει την αμοιβαία αναγνώριση των πιστοποιητικών και άλλων τίτλων που βεβαιώνουν την ολοκλήρωση της επαγγελματικής εκπαίδευσης·

ότι το ψήφισμα του Συμβουλίου της 6ης Ιουνίου 1974 (4) σχετικά με την αμοιβαία αναγνώριση των διπλωμάτων, πιστοποιητικών και άλλων τίτλων που βεβαιώνουν την απόκτηση τυπικών προσόντων απαιτεί την κατάρτιση καταλόγων αυτών των τίτλων που αναγνωρίζονται ως ισοδύναμοι·

ότι η έλλειψη αυτής της αμοιβαίας αναγνώρισης αποτελεί παράγοντα που παρεμποδίζει την ελεύθερη διακίνηση των εργαζομένων στο εσωτερικό της Κοινότητας, στο μέτρο που περιορίζει τις δυνατότητες των εργαζομένων που ζητούν εργασία σε κάποιο κράτος μέλος να επικαλεστούν τους επαγγελματικούς τίτλους που απέκτησαν σε άλλο κράτος μέλος·

ότι τα συστήματα επαγγελμεατικής εκπαίδευσης παρουσιάζουν στην Κοινότητα πολύ μεγάλες διαφορές· ότι αυτά τα συστήματα πρέπει να προσαρμόζονται συνεχώς για την απασχόληση και το περιεχόμενο των διαφόρων εργασιών·

ότι το ψήφισμα του Συμβουλίου της 11ης Ιουλίου 1983, σχετικά με τις πολιτικές επαγγελματικής εκπαίδευσης στην Ευρωπαϊκή Κοινότητα στη δεκαετία του '80 (5), επιβεβαιώνει την ανάγκη σύγκλισης των πολιτικών στον τομέα της επαγγελματικής εκπαίδευσης αναγνωρίζοντας ταυτόχρονα τις διαφορές των εκπαιδευτικών συστημάτων στα κράτη μέλη και την ανάγκη για ελαστική δράση της Κοινότητας·

ότι η Επιτροπή, με τη βοήθεια της Συμβουλευτικής Επιτροπής Επαγγελματικής Εκπαίδευσης, μπόρεσε να συστήσει σαν σημεία αναφοράς, μια διάρθρωση των επιπέδων κατάρτισης, ενέργεια που αποτελεί το πρώτο βήμα για την υλοποίηση των στόχων που καθορίζει η όγδοη αρχή της απόφασης 63/266/ΕΟΚ· όμως η διάρθρωση αυτή δεν αντικατοπτρίζει όλα τα εκπαιδευτικά συστήματα, όπως εξελίσσονται στα κράτη μέλη·

ότι στη διάρθρωση αυτή στάθηκε δυνατόν, όσον αφορά τον ειδικευμένο εργαζόμενο και τις ομάδες επιλεγμένων επαγγελμάτων που πρέπει να αντιμετωπιστούν κατά προτεραιότητα, να περιγραφούν τα απαιτούμενα ουσιαστικά επαγγελματικά προσόντα και να προσδιοριστούν οι αντίστοιχοι τίτλοι επαγγελματικής εκπαίδευσης στα διάφορα κράτη μέλη·

ότι οι διαβουλεύσεις με τους ενδιαφερόμενους επαγγελματικούς τομμείς έδειξαν ότι αυτά τα αποτελέσματα είναι σε θέση να προσφέρουν στις επιχειρήσεις, στους εργαζόμενους και στις δημόσιες υπηρεσίςς πολύτιμες πληροφορίες για την αντιστοιχία των τίτλων επαγγελματικής εκπαίδευσης·

ότι η ίδια βασική μεθοδολογία θα μπορούσε να εφαρμοστεί και σε άλλα επαγγέλματα ή ομάδες επαγγελμάτων, σύμφωνα με τη γνώμη της Συμβουλευτικής Επιτροπής Επαγγελματικής Εκπαίδευσης και με τη συνεργασία των εργοδοτών, των εργαζομένων και των δημόσιων υπηρεσιών στους συγκεκριμένους επαγγελματικούς τομείς·

ότι είναι, λοιπόν, βασικό να προχωρήσει γρήγορα ο καθορισμός των αντιστοιχιών των τίτλων επαγγελματικής εκπαίδευσης για όλους τους ειδικευμένους εργαζόμενους και στη συνέχεια να επεκταθούν οι εργασίες σε άλλα επίπεδα εκπαίδευσης, το συντομότερο δυνατό·

ότι είναι σκόπιμο να υπάρχουν όλες οι αναγκαίες γνώμες, ιδίως μάλιστα, η γνώμη της Συμβουλευτικής Επιτροπής Επαγγελματικής Εκπαίδευσης, καθώς και η τεχνική βοήθεια του Ευρωπαϊκού Κέντρου για την Ανάπτυξη της Επαγγελματικής Εκπαίδευσης και προκειμένου τα κράτη μέλη και η Επιτροπή να δράσουν, σύμφωνα με τις υπάρχουσες διαδικασίες·

τη γνώμη που διατύπωσε η Συμβουλευτική Επιτροπή Επαγγελματικής Εκπαίδευσης κατά τη συνεδρίασή της στις 18 και 19 Ιανουαρίου 1983·

την παράγραφο 21 της έκθεσης της Επιτροπής για την Ευρώπη των Πολιτών της 29ης και 30ής Μαρτίου 1985,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο στόχος που συνίσταται στην παροχή της δυνατότητας στους εργαζόμενους να χρησιμοποιήσουν καλύτερα τους τίτλους τους, ιδίως για την ανάληψη κατάλληλης απασχόλησης σε άλλο κράτος μέλος, απαιτεί, όσον αφορά τα στοιχεία των απαιτούμενων ουσιαστικών επαγγελματικών προσόντων που έχουν συμφωνηθεί από κοινού από τα κράτη μέλη για τους εργαζομένους, στα πλαίσια του άρθρου 128 της συνθήκης, επιταχυνόμενη κοινή δράση των κρατών μελών και της Επιτροπής για τον καθορισμό της αντιστοιχίας των τίτλων επαγγελματικής εκπαίδευσης στην Κοινότητα και βελτίωση των σχετικών πληροφοριών.

Άρθρο 2

1. Η Επιτροπή, σε στενή συνεργασία με τα κράτη μέλη, αναλαμβάνει εργασίες για την επίτευξη των στόχων που ορίζονται στο άρθρο 1, όσον αφορά την αντιστοιχία των τίτλων επαγγελματικής εκπαίδευσης μεταξύ των διαφόρων κρατών μελών, για συγκεκριμένα επαγγέλματα ή ομάδες επαγγελμάτων.

2. Για τις εργασίες αυτές μπορεί να χρησιμεύσει ως σημείο αναφοράς η διάρθρωση των επιπέδων κατάρτισης που επεξεργάστηκε η Επιτροπή με τη βοήθεια της Συμβουλευτικής Επιτροπής και της οποίας το κείμενο επισυνάπτεται στην παρούσα απόφαση για ενημερωτικούς λόγους.

3. Οι εργασίες που αναφέρονται στην παράγραφο 2 θα έχουν κατά προτεραιότητα ως αντικείμενό τους επαγγελματικούς τίτλους των ειδικευμένων εργαζομένων σε επαγγέλματα ή ομάδες επαγγελμάτων, τα οποία καθορίζονται με κοινή συμφωνία.

4. Το πεδίο εφαρμογής της παρούσας απόφασης θα μπορούσε να επεκταθεί, μεταγενέστερα, ούτως ώστε να επιτρέψει μετά από πρόταση της Επιτροπής την έναρξη εργασιών σε άλλα επίπεδα κατάρτισης.

5. Ο κατάλογος του SEDOC, που χρησιμοποιείται σε συνδυασμό, με το σύστημα γνωστοποίσης προσφοράς και ζήτησης εργασίας, χρησιμεύει στο μέτρο του εφικτού, ως κοινό πλαίσιο αναφοράς για την ταξινόμηση των επαγγελμάτων.

Άρθρο 3

Η ακόλουθη διαδικασία χρησιμοποιείται από την Επιτροπή για τον καθορισμό της αντιστοιχίας των τίτλων επαγγελματικής εκπαίδευσης, σε στενή συνεργασία με τα κράτη μέλη και τις οργανώσεις των κοινωνικών εταίρων σε κοινοτικό επίπεδο:

- επιλογή των επαγγελμάτων ή ομάδων επαγγελμάτων που λαμβάνονται υπόψη, ύστερα από πρόταση των κρατών μελών ή των αρμοδίων οργανισμών εργοδοτών και εργαζομένων, σε κοινοτικό επίπεδο·

- κατάρτιση κοινοτικών περιγραφών, που συμφωνήθηκαν από κοινού, των απαιτουμένων ουσιαστικών επαγγελματικών προσόντων για τα επαγγέλματα ή ομάδες επαγγελμάτων που αναφέρονται στην πρώτη περίπτωση·

- προσέγγιση των τίτλων επαγγελματικής εκπαίδευσης, που αναγνωρίζονται στα διάφορα κράτη μέλη, και των περιγραφών των απαιτούμενων ουσιαστικών επαγγελματικών προσόντων που αναφέρονται στη δεύτερη περίπτωση·

- κατάρτιση πινάκων με τις εξής πληροφορίες:

α) εθνικούς κώδικες και κώδικες SEDOC για την ταξινόμηση των επαγγελμάτων,

β) το επίπεδο επαγγελματικής κατάρτισης,

γ) για κάθε κράτος μέλος, επαγγελματική ιδιότητα και αντίστοιχους τίτλους επαγγελματικής κατάρτισης,

δ) οργανισμούς και ιδρύματα υπεύθυνα για την επαγγελματική εκπαίδευση,

ε) αρχές και οργανισμούς αρμόδιους για τη χορήγηση ή επικύρωση των διπλωμάτων, πιστοποιητικών ή άλλων τίτλων που βεβαιώνουν την ολοκλήρωση της επαγγελματικής εκπαίδευσης·

- τη δημοσίευση των κοινοτικών περιγραφών, που συμφωνήθηκαν από κοινού, των απαιτούμενων ουσιαστικών επαγγελματικών προσόντων και των συγκριτικών πινάκων στην Επίσημη Εφημερίδα των Ευρωπαϊκών Κοινοτήτων·

- θέσπιση προτύπου ενημερωτικού δελτίου για κάθε επάγγελμα ή ομάδα επαγγελμάτων, για τους σκοπούς του άρθρου 4 παράγραφος 3 που θα δημοσιεύεται στην Επίσημη Εφημερίδα των Ευρωπαϊκών Κοινοτήτων·

- διάδοση πληροφοριών για τις καθιερωμένες αντιστοιχίες σε όλους τους αρμόδιους οργανισμούς σε εθνικό, περιφερειακό και τοπικό επίπεδο, καθώς και στο σύνολο των σχετικών επαγγελματικών κλάδων.

Η δράση της Επιτροπής μπορεί να υποστηριχθεί με τη δημιουργία μιας βάσης στοιχείων σε κοινοτική κλίμακα, εφόσον η πείρα δείξει ότι αναγκαία μια τέτοια βάση.

Άρθρο 4

1. Κάθε κράτος μέλος ορίζει όργανο συντονισμού που βασίζεται κατά το δυνατόν στις υπάρχουσες δομές, το οποίο θα είναι αρμόδιο - σε στενή συνεργασία με τους κοινωνικούς εταίρους και τους σχετικούς επαγγελματικούς κλάδους - για την κατάλληλη διάδοση των πληροφοριών σε όλες τις ενδιαφερόμενες υπηρεσίες. Τα κράτη μέλη ορίζουν επίσης τον οργανισμό πραγματοποίησης επαφών με τα όργανα συντονισμού των άλλων κρατών μελών και με την Επιτροπή. 2. Τα συντονιστικά όργανα των κρατών μελών είναι αρμόδια για τη δημιουργία κατάλληλων μηχανισμών πληροφόρησης σε θέματα επαγγελματικής κατάρτισης για τις αρμόδιες υπηρεσίες σε εθνικό, περιφερειακό και τοπικό επίπεδο, καθώς και για τους υπηκόους του εν λόγω κράτους που επιθυμούν να εργαστούν σε άλλα κράτη μέλη και τους εργαζόμενους που είναι υπήκοοι άλλων κρατών μελών, σχετικά με τις αντιστοιχίες που έχουν θεσπιστεί για τους επαγγελματικους τίτλους.

3. Τα όργανα της παραγράφου 2 μπορούν να χορηγούν, σε όλα τα κράτη μελη, μετά από σχετική αίτηση, ενημερωτικό δελτίο με βάση το πρότυπο που προβλέπεται στο άρθρο 3 έκτη περίπτωση, και το οποίο μπορεί να υποβάλει ο εργαζόμενος στον εργοδότη μαζί με το πιστοποιητικό καταγωγής του.

4. Η Επιτροπή αναλαμβάνει να συνεχίσει τη μελέτη για την σύνταξη ευρωπαϊκού δελτίου ταυτότητας επαγγελματικής εκπαίδευσης, όπως ζήτησε η Επιτροπή για την Ευρώπη των Πολιτών στην παράγραφο 21 της έκθεσής της, της 29ης και 30ής Μαρτίου 1985.

5. Η Επιτροπή παρέχει στα όργανα της παραγράφου 2, μετά από σχετική αίτηση, κάθε αναγκαία βοήθεια και συμβουλή για την προετοιμασία και υλοποίηση των μηχανισμών που προβλέπει η παράγραφος 2, συμπεριλαμβανομένης της προσαρμογής και του ελέγχου των σχετικών τεχνικών εγγράφων.

Άρθρο 5

Η Επιτροπή, σε στενή συνεργασία με τα εθνικά όργανα συντονισμού των κρατών μελών:

- προβαίνει, κατά ενδεικνυόμενα και τακτικά διαστήματα, σε στενή συνεργασία με τα κράτη μέλη και τις οργανώσεις των κοινωνικών της εταίρων σε κοινοτικό επίπεδο στην εξέταση και ενημέρωση των κοινοτικών περιγραφών των απαιτούμενων ουσιαστικών επαγγελματικών προσόντων, που έχουν συμφωνηθεί από κοινού και των συγκριτικών πινάκων που αφορούν τις αντιστοιχίες των τίτλων επαγγελματικής εκπαίδευσης·

- εφόσον χρειάζεται, διατυπώνει προτάσεις για την αποτελεσματικότερη λειτουργία του συστήματος, και όσον αφορά άλλα μέτρα ικανά να βελτιώσουν την κατάσταση ως προς την αντιστοιχία μεταξύ των πιστοποιητικών επαγγελματικής εκπαίδευσης ·

- εφόσον χρειάζεται, παρέχει τη βοήθειά της σε περίπτωση τενχικών δυσκολιών που θα συναντούν οι εθνικές αρχές ή οι σχετικοί ειδικοί φορείς.

Άρθρο 6

Κάθε κράτος μέλος υποβάλλει στην Επιτροπή, για πρώτη φορά δυο χρόνια μετά την έκδοση της παρούσας απόφασης και έπειτα κάθε τέσσερα χρόνια, εθνική έκθεση για την εφαρμογή της και τα επιτευχθέντα αποτελέσματα.

Η Επιτροπή υποβάλλει, κατά τα ενδεικνυόμενα διαστήματα, έκθεση για τις εργασίες της και για την εφαρμογή της παρούσας απόφασης στα κράτη μέλη.

Άρθρο 7

Η παρούσα απόφαση απευθύνεται στα κράτη μέλη και στην Επιτροπή.

Βρυξέλλες, 16 Ιουλίου 1985.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. 63 της 20. 4. 1963, σ. 1338/63.

(2) ΕΕ αριθ. C 77 της 19. 3. 1984, σ. 11.

(3) ΕΕ αριθ. C 35 της 9. 2. 1984, σ. 12.

(4) ΕΕ αριθ. C 98 της 20. 8. 1974, σ. 1.

(5) ΕΕ αριθ. C 193 της 20. 7. 1983, σ. 2.

ΠΑΡΑΡΤΗΜΑ

ΔΙΑΡΘΡΩΣΗ ΤΩΝ ΕΠΙΠΕΔΩΝ ΕΚΠΑΙΔΕΥΣΗΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2

ΠΑΡΑΓΡΑΦΟΣ 2

ΕΠΙΠΕΔΟ 1

Εκπαίδευση που επιτρέπει την πρόσβαση στο επίπεδο αυτό: υποχρεωτική εκπαίδευση και επαγγελματική μύηση

Αυτή η επαγγελματική μύηση αποκτάται είτε σε ένα σχολικό ίδρυμα, είτε στα πλαίσια εξωσχολικών δομών κατάρτισης, είτε μέσα στην επιχείρηση. Η ποσότητα θεωρητικών γνώσεων και πρακτικών ικανοτήτων είναι πολύ περιορισμένη.

Αυτή η εκπαίδευση πρέπει να επιτρέπει κυρίως την εκτέλεση σχετικά απλής εργασίας και η απόκτησή της μπορεί να είναι αρκετά γρήγορη.

ΕΠΙΠΕΔΟ 2

Εκπαίδευση που επιτρέπει την πρόσβαση στο επίπεδο αυτό: υποχρεωτική εκπαίδευση και επαγγλεματική εκπαίδευση (συμπεριλαμβανομένης ιδίως της μαθητείας)

Το επίπεδο αυτό αντιστοιχεί σε πλήρη τίτλο επαγγελματικής εκπαίδευσης για την άσκηση σαφώς καθορισμένης δραστηριότητας με την ικανότητα χρησιμοποίησης των σχετικών οργάνων και τεχνικών.

Η δραστηριότητα αυτή αφορά κυρίως εργασία εκτέλεσης που μπορεί να είναι αυτόνομη μέσα στα όρια των σχετικών τεχνικών.

ΕΠΙΠΕΔΟ 3

Εκπαίδευση που επιτρέπει την πρόσβαση στο επίπεδο αυτό: υποχρεωτική εκπαίδευση ή/και επαγγελματική εκπαίδευση και συμπληρωματική τεχνική εκπαίδευση ή σχολική τεχνική ή άλλη εκπαίδευση μέσου επιπέδου

Η εκπαίδευση αυτή προϋποθέτει περισσότρες θεωρητικές γνώσεις από το επίπεδο 2. Η δραστηριότητα αυτή αφορά κυρίως τεχνική εργασία που μπορεί να εκτελεστεί αυτόνομα ή/και να συνεπάγεται ευθύνες πλαισίωσης και συντονισμού.

ΕΠΙΠΕΔΟ 4

Εκπαίδευση που επιτρέπει την πρόσβαση στο επίπεδο αυτό: μέση εκπαίδευση (γενική ή επαγγελματική) και μέση τεχνική εκπαίδευση

Αυτή η τεχνική εκπαίδευση υψηλού επιπέδου αποκτάται στα πλαίσια των σχολικών ιδρυμάτων ή εκτός αυτών. Ο τίτλος επαγγελματικής εκπαίδευσης που προκύπτει από αυτή την εκπαίδευση προϋποθέτει γνώσεις και ικανότητες που ανήκουν στο ανώτερο επίπεδο. Ωστόσο, γενικά, δεν απαιτεί την εποπτεία των επιστημονικών βάσεων των διαφόρων σχετικών τομέων. Αυτές οι ικανότητες και γνώσεις επιτρέπουν την ανάληψη, κατά γενικά αυτόνομο ή ανεξάρτητο τρόπο, ευθυνών σύλληψης ή/και διεύθυνσης ή/και διαχείρισης.

ΕΠΙΠΕΔΟ 5

Εκπαίδευση που επιτρέπει την πρόσβαση στο επίπεδο αυτό: μέση εκπαίδευση (γενική ή επαγγελματική) και πλήρης ανώτατη επαγγελματική εκπαίδευση

Η κατάρτιση αυτή έχει, γενικά, ως αποτέλεσμα την αυτονομία κατά την άσκηση της επαγγελματικής δραστηριότητας - μισθωτής ή ανεξάρτητης - και προϋποθέτει την εποπτεία των επιστημονικών βάσεων του επαγγέλματος. Τα προσόντα που απαιτούνται για την άσκηση επαγγελματικής δραστηριότητας μπορούν να εντάσσονται στα διάφορα αυτά επίπεδα.